b'\n_START_ARTICLE_\nRistiinan vaakuna\n_START_PARAGRAPH_\nRistiinan kunnanvaakuna oli Ristiinan kunnan tunnus. Se on saanut aiheensa alueen er\xc3\xa4maista ja kunnan alueella sijainneen Brahenlinnan linnakartanon perustajasta Pietari Brahesta. Vaakunan jalkajousi viittaa Savon vanhimpiin asutusalueisiin kuuluvan kunnan vanhoihin er\xc3\xa4maihin. Alakent\xc3\xa4n siivet ovat puolestaan per\xc3\xa4isin Brahe\xe2\x80\x93suvun vaakunasta._NEWLINE_Vaakunan on suunnitellut Carolus Lindberg, ja se vahvistettiin k\xc3\xa4ytt\xc3\xb6\xc3\xb6n 21. syyskuuta 1951. Vaakunan selitys on \xe2\x80\x9dkilpi musta-kultakatkoinen, siin\xc3\xa4 pystyss\xc3\xa4 vuorov\xc3\xa4rinen jalkajousi, jonka j\xc3\xa4nne ja nuolen k\xc3\xa4rki ovat hopeaa; saatteena alakent\xc3\xa4ss\xc3\xa4 jousen varren kummallakin puolella musta siipi\xe2\x80\x9d. Vaakuna j\xc3\xa4i ep\xc3\xa4viralliseksi kotiseutuvaakunaksi 2013, kun Ristiina liittyi Suomenniemen kanssa Mikkelin kaupunkiin.'